"נשמח לראות את בן דיין במכבי ת"א"
הצהובים חושבים על העונה הבאה וינסו להחזיר את המגן, שסיכם בקרית שלום בקיץ אולם לא הצליח להשיג את שחרורו מיאמר. גורם: "התנאים של הקיץ כבר לא רלוונטים, אך יש על מה לדבר"
במכבי תל אביב מחכים בקוצר רוח לסיום העונה הנוכחית, שלא תיכנס לספרי ההסטוריה מבחינת המועדון. בקבוצה ממתינים להודעה מהבעלים אלכס שניידר לגבי גובה התקציב הסופי, וזאת על מנת להחל בהכנות לעונה הבאה.
כפי שפורסם לראשונה ב-ynet כבר בחודש ינואר, הבעלים מתכוון לקצץ את התקציב ביותר מ-50 אחוזים, ונכון לעכשיו נראה כי הבעלים לא יוציא יותר כסף מכיסו, מה שיעמיד את התקציב על כ-25 מיליון שקלים.
משמעות הדבר היא שהצהובים ייאלצו לשחרר שחקנים וגם לא יעשו רכש נוצץ מדי, כשהמנג'ר אבי נמני צפוי להמשיך בתפקידו בלי קשר לגובה התקציב שיועמד לרשותו. נמני ינסה לצרף שלושה ישראלים ושלושה זרים בעונה הבאה, וזאת על חשבון שחקנים שישוחררו מהמועדון.
בין השמות הישראלים שהוזכרו כמועמדים למכבי נמצאים שמעון אבוחצירה, מיכאל זנדברג וגם דדי בן דיין, אשר כבר היה סגור בקיץ החולף במועדון. "נשמח לראות את דדי בחזרה במכבי", אישר היום (ד') גורם במועדון, "אמנם התנאים של הקיץ כבר לא רלוונטים, אך בהחלט יש על מה לדבר".
כפי שפורסם ב-ynet בקיץ האחרון, בן דיין סיכם על חוזה לשלוש עונות בקרית שלום, בהן אמור היה להשתכר כ-300 אלף דולר, 50 אלף יותר ממשכורותו במכבי נתניה. בזמנו, החתימה מול המגן היתה מותנת בכך שישיג את שחרורו מדניאל יאמר, מה שלא צלח בסופו של דבר.
כעת, בעקבות מצבה של נתניה, ידוע כי הקבוצה תשמח להיפטר מהשחקנים שמחזיקים בחוזים יקרים ולכן, מעריכים במכבי ת"א, לא תהיה בעיה להשיג את שחרורו של בן דיין ללא תמורה. עם זאת, הצהובים לא יוכלו לעמוד בגובה חוזהו של השחקן והוא יגיע לקרית שלום רק במידה ויהיה מוכן לקצץ בשכרו.
שמאלי העונה אולם מתופקד כקשר התקפי, לא צפוי להמשיך עונה נוספת, אלא אם קבוצתו ההולנדית תמשיך להשתתף בשכרו, כשמכבי תשלם עבורו עד 100 אלף דולר בעונה.
את המשאים ומתנים מול השחקנים יחלו הצהובים רק לאחר שיקבלו את התקציב הסופי משניידר. "אנשים צריכים להבין שאלכס השקיע המון בשנה האחרונה ולא קיבל כלום בתמורה", אמר גורם במועדון. "בשנה הבאה תהיה ליגה של 16 קבוצות שתביא להורדה בהכנסות מהטוטו ומהטלויזיה. בנוסף, על מנת להגיע לתקציב שנע סביב 25 מיליון שקלים, נצטרך להביא את אותה כמות מנויים של העונה הנוכחית - כ-6,000".